**Ef. 6:5-9**

**Werksverhoudings van Geesvervulde mense.**

*Andries Burger, GK Pinetown, 20 Januarie 2019*

Kinders –

OPNEEM

Jy weet seker so goed as ek dat die verhoudings waar ons werk nie is wat dit behoort te wees nie. Daar is natuurlik wonderlike uitsonderings – maar vir die meeste van ons is dit nie so nie.

So was dit van die dag wat Here sy straf op sonde aangekondig het dat ons ons brood sal moet verdien in die sweet van ons aangesig;

vandat die mens se verhoudings deur sonde besmet is en ons mekaar begin wantrou en beskuldig het;

vandat selfsug en gierigheid en ŉ dors na heerskappy ons natuur bederf het.

Maar dit pas tog nie meer by mense wat met God versoen is en nuutgemaak is nie?

Mense wat saam met Jesus uit ons sonde dood opgewek is se lewens en hulle verhoudinge by die werk sal tog anders wees!?

Watter werksverhoudings pas by mense wat deel is van God se huisgesin?

Dit is ons fokus vandag uit Ef. 6:5-9.

Dit begin as ŉ boodskap aan slawe en om die boodskap te verstaan is dit nodig om die situasie van daardie eerste lesers te begryp, slawe in die Romeinse Ryk.

Dink jou dit in – jy is ŉ slaaf in Efese, ŉ belangrike stad in die Romeinse Ryk.

Soos jy, is die helfte van die stad se mense ook slawe.

Jou eienaar het jou gekoop, soos ons vandag ŉ skroewedraaier of ŉ koekmenger koop. Die Griekse wysgeer Aristoteles noem slawe “lewende gereedskap”.

Dit is wat jy vir jou eienaar is – ŉ gereedskapstuk wat hy gekoop het, wat hy kan gebruik soos hy wil en waarvoor hy wil.

Jy het geen seggenskap nie, jou opinie is niks werd nie, jy het niks, jy is niks – net maar ŉ ding om te gebruik.

Daar is party eienaars wat goed is – maar dit kan in ŉ oogwink omswaai.

En as jou eienaar een van sy ander “gereedskapstukke” gee as jou man of vrou, en julle het kinders – dan is die kinders ook syne, sy klein gereedskapstukkies.

Met hulle kan jou eienaar ook doen net wat hy wil, soos met jou.

En as jy iets verkeerds doen – selfs net per ongeluk. Dan is die gort gaar...

Jou straf as slaaf is altyd in die oortreffende trap, dis vernedering, dis mishandeling, afgryslik... Jou eienaar sal nie skroom om jou selfs dood te slaan nie.

Maar dan kom die Here se boodskap deur sy gestuurde apostel se brief aan die gelowiges in Efese:

Ook slawe word gered deur geloof;

ook slawe word deur die bloed van Christus van alle sonde bevry;

ook slawe word saam met Christus opgewek en lewendig gemaak;

ook slawe word kinders in God se huisgesin.

Kan jy jou die bevryding en opgewondenheid en hoop indink wat ŉ slaaf moet ervaar as hy hierdie blye boodskap hoor en van harte aangryp in geloof?

En dan saam met die ander kinders van God luister jy verder na die boodskap wat Christus deur Paulus spesiaal vir jou as slaaf stuur:

<< Lees Ef. 6:5-9>>

Jy sou seker ŉ speld kon hoor val in die verdwasing van die slawe wat dit moes aanhoor.

En dan dalk die verontwaardiging van een na die ander. Is dit die bevryding wat geloof in Christus bring?

Ons bly nie net slawe nie, ons moet boonop ons eienaars eer en respekteer en van harte en met groot lus vir hulle werk en gehoorsaam wees.

Ja, dit is inderdaad die boodskap wat God aan hulle stuur...

En ook aan my en jou, aan gelowiges van alle tye totdat Jesus weer kom in volle glorie...

Voordat ons na die boodskap se inhoud kyk wil ek net eers opmerk dat dit opvallend is dat Paulus, soos Jesus trouens ook, nie slawerny afskaf nie.

Die Bybel self fokus nie op die verandering van die samelewing of die politieke of ekonomiese bestel nie. Die wrede Romeinse keiser bly die keiser en moet sy eer ontvang, slawe bly slawe...

Die fokus van die Bybel is op elke mense se verhouding met God wat ook al die omstandighede is.

As jy ŉ slaaf is wat tot geloof kom, bly jy ŉ slaaf maar jou verhouding met God verander, en daarom jou verhouding met alle mense – ook jou eienaar.

Dit is gelowiges self wat in die uitleef van die nuwe verhouding met God en hulle medemens die euwels in die samelewing terug bring in harmonie met sy wil.

Soos die gelowige politikus William Wilberforce wat vir meer as 40 jaar onverpoosd gewerk het sodat slawe handel in 1833 in die Britse ryk afgeskaf is. (en sowat 30 jaar later in die VSA)

Ons samelewing vandag ken genadiglik nie meer slawe wat gekoop en verkoop word nie.

Ons is vry om self te besluit waar ons werk en wat ons doen –

in beginsel in elk geval, maar in praktyk het ons baie keer en baie tye nie die geleentheid om so ŉ keuse te maak nie.

Moet ons doen wat ons kan en hou wat ons het...

En in die proses is ons soms noodgedwonge “gewillige slawe” soos iemand dit al genoem het.

Ons is baie keer uitgelewer aan moeilike, selfs haglike werksomstandighede.

Party werkgewers en base tree op asof hulle werknemers inderdaad net “lewende gereedskap” is.

Baie keer is dit ook hoe kliënte hulle kontrakteurs en verskaffers van goedere en dienste hanteer.

Daar is natuurlik wonderlike uitsonderings... maar vir baie is daardie uitsonderings net ŉ droom waarvan hulle so dan-en-wan lees.

In die gedeelte wat ons gelees het, leer die Heilige Gees ons deur Paulus wat ons verhoudings by die werk moet wees – in goeie en slegte omstandighede.

Eers rig hy hom tot die slawe, of in ons tyd – die werknemers.

Nie net mense wat werk vir ŉ inkomste nie – ŉ student werk ook in sy studies, en ŉ kind werk op skool vir ŉ onderwyser.

Die boodskap is nie vir alle werknemers nie, nee, spesifiek aan gelowiges wat saam met Christus lewend gemaak is, kinders in God se huisgesin, saam in die gemeente van Christus.

Eintlik begin die opdrag al in Ef. 5:18 waar hy gesê het dat ons ons met die Heilige Gees moet laat vervul.

Dis nie dat ons bietjie-vir-bietjie meer van die Gees moet ontvang nie, nee gelowiges het reeds die volheid van die Gees ontvang.

Dit beteken dat ons ons lewens al meer-en-meer onder heerskappy van die Heilige Gees lewe. Dat ons nie onder die invloed van drank, of van die wêreld of van ons sondige begeertes sal lewe nie,

maar dat ons onder die invloed sal wees van die Heilige Gees.

Dan leer hy ons dat dit duidelik erkenbaar is wanneer iemand onder die invloed van die Heilige Gees is (Ef. 5:19-21).

Geesvervulde mense sing met hulle hele hart – vol blydskap, vol dankbaarheid tot eer van God.

Geesvervulde mense is uit eerbied vir Christus aan mekaar onderdanig.

Dan verduidelik hy die onderlinge onderdanigheid met drie voorbeelde – in die huwelik, in die huisgesin en dan nou in die werksplek.

In sy opdrag oor ons werksverhouding stel Paulus twee eienaars teenoor mekaar –

aardse eienaars wat die slawe met geld gekoop het;

en Christus wat hulle (en ons) met sy bloed vrygekoop het.

Hy leer ons dat ons ons fokus op ons ewige Eienaar, ons Broer en Verlosser Jesus Christus moet stel – en nie op ons aardse eienaar, of liewer werkgewer nie.

Kyk by jou werkgewer verby en werk vir Christus.

Vir wie werk jy?

Nee, nie vir mense en werkgewers nie, maar vir Christus wat jou vrygekoop het,

werk dan soos ŉ is ŉ slaaf van Christus, werk vir Christus, werk met lus vir die Here...

Waar werk jy vir Christus?

Ja, by jou werkgewer – by die skool as jy ŉ skolier of onderwyser is, by die universiteit as jy ŉ student of dosent is, by jou werkplek as jy ŉ werk het, by jou huis as jy ŉ tuisteskepper is...

En omdat jy vir Christus werk, en jy jou laat vervul met die Heilige Gees om onder sy invloed te lewe, daarom pas dit en kan dit nie anders nie:

Ons moet almal gehoorsaam wees aan ons werkgewers; ons moet na hulle luister en ons moet doen wat hulle sê.

Dit is ŉ reguit bevel sonder verbykomkans.

Jou veranderde en vrygemaakte verhouding met God verander nie jou omstandighede nie, dit verander jou binne dieselfde omstandighede.

Soos vir die slawe destyds, geld dit nog netso vir my en vir jou – God gee nie aan gelowiges enige verskoning om ongehoorsaam en opstandig te wees nie.

Dit pas nie by sy kinders nie, want ons werk as slawe van Christus vir Hom.

Daar is net een uitsondering – wanneer jou werkgewer iets vra wat in stryd is met wat God sê. (Soos om skelm te wees, of om skelmstreke weg te steek of daaroor te lieg, of wanneer jou onderwyser wil hê jy moet kroek in ŉ sport wedstryd net dan mag jy nie gehoorsaam wees nie.)

Dan geld Petrus se antwoord in Hand. 4:19 toe die Joodse Raad vir hom en Johannes wou verbied om verder oor Jesus te praat, “*“Julle moet maar self besluit wat voor God reg is: om aan júlle gehoorsaam te wees of aan God.”*

As jou werkgewer (enigiemand) iets van jou vra wat teen God se wil is, dan luister God se kinders vir hulle Hemelse Vader.

En as dit vir hulle vervolging tot gevolg het, dan is dit ŉ ereprys om te betaal.

Dit gaan verder – ons werk vir Christus en daarom pas dit nie om met ŉ gekerm en ŉ gekla gehoorsaam te wees nie, maar met eerbied en ontsag.

Want alle gesag kom van God af en daarom is dit gepas dat God se kinders respek sal hê vir elkeen en almal aan wie God sulke gesag gee.

Ons wys ons eerbied en ontsag vir God deur ons eerbied en ontsag en gehoorsaamheid teenoor hulle wat Hy in gesag posisies laat kom het.

Hy gaan nog verder deur te sê dat ons eerbied en respek nie aangeplak moet wees nie, maar met ŉ opregte hart.

Ongelowiges sal dalk nog bolangs die skyn van respek hê, soos wanneer jy met jou bakkies glimlag terwyl jou hart kook. Hulle gee voor dat hulle respek het, maar om die hoek steek hulle tong uit!

Maar God verander sy kinders se harte deur sy Heilige Gees sodat ons suiwer en sonder bedrog in opregtheid vir ons werkgewers eer en respek kan hê.

Want onthou, ons werk nie vir hulle nie,

ons werk vir Christus,

bý hulle.

Maar wat daarvan as die werkgewer onregverdig is, wanneer hulle werknemers uitbuit? Is dit dan nog ons roeping om gehoorsaam te wees, met eerbied en ontsag?

Ja, want onthou – ons werk vir Christus daar waar ons ook al is.

Petrus noem ons nie slawe nie, hy noem ons ‘diensknegte’ of ‘bediendes’ en in 1 Pet. 2:18 sê hy, “*18Bediendes, onderwerp julle met die nodige ontsag aan julle werkgewers, of hulle nou goedhartig en vriendelik is, of onredelik. 19Dit is genade as iemand die pyn van onverdiende lyding verduur omdat hy aan God getrou wil wees.”*

Hy voeg by dat *“ 20om lyding te verdra wanneer julle goed doen, dit is genade van God. 21Juis hiervoor is julle ook geroep, omdat Christus self vir julle gely en so vir julle 'n voorbeeld gestel het, sodat julle in sy voetspore kan volg.”*

En dan herinner hy ons aan die voorbeeld van Jesus wat ons moet navolg – dis wat dissipels doen, hulle doen wat hulle Meester gedoen het,

*“22Hy het geen sonde gedoen nie en uit sy mond het daar nooit 'n leuen gekom nie.” 23Toe Hy beledig is, het Hy nie terug beledig nie, toe Hy gely het, het Hy nie gedreig nie, maar alles oorgelaat aan Hom wat regverdig oordeel.”*

Jesus het hom in nederigheid onderwerp en alles oorgelaat aan God wat regverdig oordeel. Dis wat ons ook moet doen volgens Ef. 6:8 – die Here sal elkeen beloon, op sy manier, en op sy tyd...

En as jy jou deur die Gees laat vervul, as jy onder die Heilige Gees se invloed lewe – dan sal jy dit kan doen...

(Maar nie sonder die Gees se vervulling nie...)

Mag ons dan nie vra en werk vir verbetering nie? Natuurlik mag ons, maar hierdie teksgedeelte fokus oor hoe ons moet lewe in situasie waar ons is, enige situasie en enige tyd.

En werkgewers dan, die Here het vir julle ook ŉ boodskap – dieselfde boodskap.

Werkgewers moet hulle werknemers met dieselfde gesindheid behandel – met eerbied en ontsag, met ŉ opregte hart; asof dit vir Christus is.

Onthou dat hulle eintlik vir Christus werk, en Hy jou as werkgewer die tydelike, aardse gesag gegee om daardie werk in hierdie lewe te bestuur – namens Hom.

Daarin behoort werkgewers God se verteenwoordigers te wees in die werksplek. En as sy verteenwoordiger moet die werkgewer ook die vrug van die Gees prakties uit te leef teenoor sy werknemers.

Onthou jy die beginsel van onderdanigheid in 5:21? Wanneer werknemers en werkgewers hulle met die Gees laat vervul dan is hulle uit eerbied aan Christus aan mekaar onderdanig.

Onderdanig aan jou werkgewer met eerbied en ontsag, en netso aan jou werknemers. Wanner hulle vir ons goed is, maar selfs ook as hulle onredelik is...

Dit is wat pas by gelowiges wat hulle met die Gees vervul en onder sy invloed lewe.

Moenie jou visie en motivering op jou aardse omstandighede en jou aardse werkgewer of werknemers vestig nie.

Jesus Christus het jou met sy bloed vrygekoop –

werk as sy slaaf vir Hom met hartelus en oorgawe en

in enige en alle omstandighede waar Hy jou geplaas het

vir solank as wat Hy jou daar hou.

Jy weet tog dat Hy niemand voortrek nie, en dat Hy sal beloon as jy reg doen – op sy tyd en op sy manier.

Vertrou Hom en wees gehoorsaam met eerbied en respek met ŉ opregte hart.

Kan jy jou indink wat die gevolg sou wees as ons dit almal regtig ten volle en in oorgawe sou doen?

Ons is vanoggend hier bymekaar in ŉ ontmoetnig met God en met mekaar.

Ons word opgebou en ons bou mekaar op. En dan gaan ons huis toe en more gaan ons werk toe.

Wat word van ons opdrag om getuies te wees, om dissipels te maak?

Waar is die beste geleentheid om getuies te wees vir Christus ons Here?

Waar het ons die meeste kontak met die samelewing?

Is dit nie by die werk nie?

Nou is ons almal op een knop bymekaar – maar more is ons die wêreld vol.

Dit is juis daar waar ons die lig van die lewe moet laat skyn.

Nie altyd met ons woorde nie – maar met ons gesindheid teenoor ons werkgewer en ons werknemers.

Dit is in die begin nie eens nodig om iets van Jesus te sê nie.

As ons elkeen lank genoeg intensioneel of aspris die verhouding uitleef wat ons hier in Ef. 6 leer – dan sal mense vra hoe jy dit reg kry.

En daardie vraag is soos ŉ venster van geleentheid wat oopgaan sodat jy kan vertel van die Lewende Christus wat in jou lewe deur sy Gees.

En as jy nie meer by ŉ werkgewer werk nie?

Bid asseblief vuriglik vir elkeen wat dit nog wel doen.

Bid vir hulle wat baie swaarkry by die werk...

Moenie net bid dat dit vir hulle makliker of beter sal word nie,

bid ook dat die Gees hulle al meer sal vervul sodat hulle steeds en al meer vir Christus sal werk in blymoedige gehoorsaamheid en eerbied en ontsag.

En bid dat ander mense deur die voorbeeld aangegryp sal word om te vra hoe dit moontlik is,

en bid vir ŉ goeie, eenvoudige, opregte antwoord wat hulle op die pad na Jesus Christus sal bring.

Dink jy nie ook dat die Here hierdie gebou weer vol kan maak deur die getuienis wat ons by die werksplek uitleef nie?

Laat julle met die Gees vervul, sing blymoedig en dankbaar met julle hele hart,

wees uit eerbied vir Christus aan mekaar onderdanig –

vrou en man, kind en ouers, werknemers en werkgewers.

Dit is wat pas by kinders in God se huisgesin.

Amen